Od danas hrvatski državljani moraju imati vizu za ulazak u Tursku, koja se može ishoditi na graničnom prijelazu ili u diplomatsko-konzularnim uredima Republike Turske, priopćeno je iz hrvatskog Ministarstva vanjskih i europskih poslova.

Također, od danas, 1. travnja 2013., turski državljani (nositelji običnih putovnica) trebaju imati vizu za ulazak u Republiku Hrvatsku.

Hrvatska je obvezna u procesu pristupanja Europskoj uniji potpuno uskladiti vizni sustav s onim Europske unije najkasnije tri mjeseca prije datuma pristupanja. S obzirom na to da RH ulazi u punopravno članstvo Unije 1. srpnja, hrvatski vizni sustav mora biti potpuno usklađen najkasnije do 1. travnja. To znači da će se za državljane Turske i Rusije te ostalih država koje nisu članice EU-a od danas primjenjivati klasični vizni režim.

To, prema najavama iz turističkog sektora, može biti problem za turiste iz Rusije, Ukrajine i Turske iz kojih je u posljednjih nekoliko godina povećan turistički promet. Kako bi se taj problem umanjio, Ministarstvo turizma s Ministarstvom vanjskih i europskih poslova omogućit će jednostavnije dobivanje viza.

Više informacija može se pronaći na http://www.mvep.hr/hr/konzularne-informacije/vize/pregled-viznog-sustava0/, a sva pitanja u vezi s hrvatskim viznim sustavom mogu se uputiti na e-mail adresu: vize@mvep.hr, navodi se u priopćenju.